Larvene er kledt med tusenvis av neslehår, som lett brekker av og kan føres med vinden. Om man får disse på huden, kan de forårsake utslett og allergiske reaksjoner, mens man i verste fall kan risikere varige synsskader om man får dem i øynene. Larvehudene som ligger igjen når larvene har skiftet skinn, er særlig problematiske når disse tørker ut og smuldrer opp. Et brukt "telt" kan inneholde hundrevis av slike larvehuder og dersom det blåser i stykker blir disse spredt med vinden. Slik utgjør de forskjellige prosesjonsspinner-artene et betydelig helseproblem i områder der de er vanlige.